b'\n_START_ARTICLE_\nAasialainen paradoksi\n_START_PARAGRAPH_\nAasialainen paradoksi on kansanterveydellinen ristiriita, jonka mukaan Aasian maissa tautien yleisyys ei selity vain tunnetuilla tautien riskitekij\xc3\xb6ill\xc3\xa4. Aasialainen paradoksi osoittaa, ett\xc3\xa4 tauteihin liittyviss\xc3\xa4 yleistyksiss\xc3\xa4 on syyt\xc3\xa4 olla varovainen eik\xc3\xa4 yleistyksi\xc3\xa4 voida tehd\xc3\xa4 pelk\xc3\xa4st\xc3\xa4\xc3\xa4n yht\xc3\xa4 muuttujaa tarkastelemalla._NEWLINE_Amerikkalaisen Yalen yliopiston tutkijan artikkelin mukaan aasialainen paradoksi on se, ett\xc3\xa4 Aasiassa sy\xc3\xb6p\xc3\xa4 ja syd\xc3\xa4n- ja verisuonitaudit ovat harvinaisempia kuin l\xc3\xa4nsimaissa runsaasta tupakoinnista huolimatta. Esimerkkin\xc3\xa4 japanilaisten miesten elinik\xc3\xa4 on maailman korkeimpia. Yalen yliopiston tutkimus selitt\xc3\xa4\xc3\xa4 aasialaisen paradoksin yhteytt\xc3\xa4 vihre\xc3\xa4n teen antioksidantteihin ja katekiineihin ja soijan kasviestrogeeneihin, jotka suojaisivat japanilaisia sy\xc3\xb6v\xc3\xa4lt\xc3\xa4 ja syd\xc3\xa4ntaudeilta l\xc3\xa4nsimaisia ihmisi\xc3\xa4 paremmin. Artikkelin mukaan epigallokatekiinit voivat est\xc3\xa4\xc3\xa4 kolesterolin hapettumista ja saattavat ehk\xc3\xa4ist\xc3\xa4 sy\xc3\xb6p\xc3\xa4kasvainten kasvua, parantaa ruoansulatuselimist\xc3\xb6n, maksan ja munuaisten toimintaa. Pelkk\xc3\xa4 tee ei kuitenkaan riit\xc3\xa4 tai korvaa terveellisi\xc3\xa4 elintapoja._NEWLINE_Aasialaiseksi paradoksiksi nimet\xc3\xa4\xc3\xa4n my\xc3\xb6s sit\xc3\xa4, ett\xc3\xa4 Intiassa diabetes ja syd\xc3\xa4ntaudit ovat kaupungeissa yleisempi\xc3\xa4 kuin ravinnon rasvam\xc3\xa4\xc3\xa4r\xc3\xa4 ja lihavuus edellytt\xc3\xa4isiv\xc3\xa4t. Uudet riskitekij\xc3\xa4t voivat my\xc3\xb6s selitt\xc3\xa4\xc3\xa4 tautien runsautta.'